cyanic-selkie/wikianc huggingface dataset:
Марк Сэлбі
2012/2013: Два тытулы Трайной кароны
У пачатку верасня Сэлбі гуляў першы матч прэм'ер-лігі супраць Ніла Робертсана і саступіў з буйным лікам 1:5. Пасля гэтай няўдачы ён выступаў на трэцім этапе PTC у Глостэры і перамог Ліама Хайфілда і Джэймса Уатану (абодвух з лікам 4:2), аднак саступіў у 1/16 фіналу Дамініку Дэйлу з лікам 2:4. Крыху больш, чым праз тыдзень, снукерыст з Лестэра абараняў тытул турніру Шанхай Мастэрс і сенсацыйна быў разгромлены Джэймі Коўпам у першым раўндзе з лікам 5:1, саступіўшы ў стартавым матчы другога рэйтынгавага спаборніцтва запар. На наступным еўрапейскім турніры PTC у Гдыні Марк Сэлбі перамог Фергала О'Браена (4:0) у матчы 1/16 фіналу, але ў 1/8 фіналу саступіў Дзіну Цзюньхуэю з лікам 1:4 і пакінуў Польшчу. Праз тыдзень Марк зноў сышоўся з Дзінам — у матчы прэм'ер-лігі — і перамога зноў дасталася кітайскаму снукерысту з лікам 4:2.
Праз тыдзень Сэлбі гуляў на наступным турніры PTC у Антверпене, дзе паспяхова прайшоў першыя раўнды, перайграўшы Джурыяна Хэўсдэнса (4:0), Марка Дэвіса (4:1) і Раяна Дэя (4:0). У 1/8 фіналу Марк гуляў супраць 41-гадовага Пола Дэвісана, які не ўваходзіў у топ-64, і быў у кроку ад паразы, саступаючы з лікам 2:3, але здолеў выйграць дзве апошнія партыі і скончыць матч з лікам 4:3 на сваю карысць. У наступных матчах лідар сусветнага рэйтынгу разграміў Марку Фу і Алістэра Картэра (абодвух з лікам 4:0), выйшаўшы ў фінал спаборніцтва на Марка Алена, але снукерыст з Паўночнай Ірландыі не пакінуў шанцаў апаненту, выканаўшы тры соценныя серыі і выйграўшы паядынак з лікам 4:1. Праз некалькі дзён Сэлбі гуляў трэці паядынак прэм'ер-лігі супраць Сцюарта Бінэма, які знаходзіўся ў выдатнай форме ў той дзень, і пацярпеў разгром з лікам 0:6, страціўшы шанцы на выхад з групы турніру. На новым рэйтынгавым турніры ў Кітаі, International Championship, які стаў адным з самых буйных снукерных спаборніцтваў паводле прызавых грошай, Марк перайграў Алістэра Картэра ў першым матчы (6:3), аднак саступіў Рыкі Уолдэну ў 1/8 фіналу (3:6) , беспаспяхова пакінуўшы чацвёрты рэйтынгавы турнір сезона і страціўшы лідарства ў рэйтынгу ўпершыню з верасня 2011 года, якое заняў пераможца International Championship Джад Трамп. У апошнім матчы прэм'ер-лігі Сэлбі пацярпеў чацвёртую паразу, саступіўшы Шону Мёрфі з лікам 1:5 і скончыўшы спаблорніцтва без перамог. На наступным этапе PTC у Глостэры Марк Сэлбі перамог Энтані Мак-Гіла (4:1), Альфрэда Бёрдэна (4:0) і Чэня Чжэ з Кітая (4:0) у першых раўндах, а ў матчы 1/8 фіналу супраць Тоні Дрэгі саступаў з лікам 0:2 і 2:3, аднак перахапіў ініцыятыву і выйграў дзве апошнія партыі, скончыўшы матч з лікам 4:3 на сваю карысць і выйшаўшы ў чвэрцьфінал на Энтані Хэмілтана. 41-гадовы снукерыст, які не ўваходзіў у топ-32 рэйтынгу, выйшаў наперад з лікам 2:0 у пачатку паядынку, а Марк пакінуў за сабой тры наступныя партыі, зрабіўшы лік 3:2, але не здолеў утрымаць націск і прайграў два наступныя фрэймы, вылецеўшы з турніру. Праз некалькі дзён ён саступіў у 1/16 фіналу наступнга турніру еўрапейскага туру, адкрытага чэмпіянату Балгарыі, 21-гадоваму Джэку Лісоўскі з лікам 3:4, вёўшы ў ходзе паядынку 3:1 і прайграўшы тры партыі запар.
На першым турніры Трайной кароны ў сезоне, чэмпіянаце Вялікабрытаніі, які праходзіў у пачатку снежня, Сэлбі перайграў 21-гадовага валійца Майкла Уайта ў першым матчы з лікам 6:3. У 1/8 фіналу ён сустракаўся з іншым прадстаўніком Уэльса Раянам Дэем і дазволіў апаненту выйсці наперад з лікам 3:0, але ўзяў верх у пяці партыях запар, пасля чаго давёў паядынак да перамогі з лікам 6:4, упершыню за тры гады прайшоўшы ў чвэрцьфінал гэтага спаборніцтва. У трэцім паядынку чэмпіянату супраць фіналіста International Championship Ніла Робертсана з Аўстраліі Марк сустрэўся з яшчэ большай небяспекай вылету, саступіўшы ў чатырох стартавых фрэймах, але здзейсніў выдатны камбэк, выйграўшы шэсць ачкоў запар з двума соценнымі брэйкамі, і выйшаў у 1/2 фіналу другога самага прэстыжнага рэйтынгавага турніру ўпершыню з 2008 года. У паядынку 1/2 фіналу супраць Марка Дэвіса снукерыст з Лестэра атрымаў упэўненую перамогу з лікам 9:4 і выйшаў у фінал чэмпіянату Вялікабрытаніі на Шона Мёрфі, стаўшы снукерыстам, які даходзіў да фіналаў усіх турніраў Трайной кароны. У фінальным матчы Мёрфі больш паспяхова гуляў у першай сесіі, але лік да перапынку быў 4:4, а пры ліку 6:6 Марк Сэлбі пакінуў за сабой чатыры партыі запар і з лікам 10:6 выйграў свой дзявяты прафесійны і трэці рэйтынгавы турнір, а таксама стаў дванаццатым снукерыстам у гісторыі, якія выйгравалі чэмпіянат Вялікабрытаніі і Мастэрс. У выніку буйнай перамогі Сэлбі вярнуў сабе лідарства ў сусветным рэйтынгу, абышоўшы Трампа.
На шостым турніры еўрапейскага тура ў Фюрстэнфельдбруку ў пачатку студзеня 2013 года, які быў апошнім турнірам серыі PTC у тым сезоне, Сэлбі перамог Кайрэна Уілсана ў матчы 1/16 фіналу (4:1), пасля чаго не менш упэўнена перайграў Марка Кінга і 19-гадовага тайца Танавата Тырапонгпайбуна ў чвэрцьфінале (абодвух з лікам 4:0). У паўфінальным матчы ён быў мацней за кітайца Цяня Пэнфэя (4:2), а ў напружаным фінальным паядынку супраць Грэма Дота Марк саступаў з лікам 2:3, аднак выйграў дзве партыі запар і стаў пераможцам спаборніцтва з лікам 4:3, выйграўшы другі ў сезоне і чацвёрты ў кар'еры нізкарэйтынгавы тытул. Такім чынам, ён заняў першы радок у еўрапейскім рэйтынгу серыі PTC і забяспечыў сабе месца ў выніковым турніры. На турніры Мастэрс у сярэдзіне студзеня Сэлбі сутыкнуўся з непрыемнасцямі ўжо ў першым матчы, дазволіўшы Сцюарту Бінэму выйсці наперад з лікам 5:1, але сумеў пераламіць ход паядынку і выйграў пяць фрэймаў запар, выйшаўшы ў чвэрцьфінал з лікам 6:5. У наступным матчы супраць Марка Уільямса двухразовы пераможца гэтага турніру дамінаваў і выйграў з лікам 6:1, выйшаўшы ў 1/2 фіналу на Грэма Дота. У другім матчы супраць шатландца за месяц пасля складанага фінальнага паядынку на апошнім нізкарэйтынгавым турніры Сэлбі сутыкнуўся з ціскам апанента і дазволіў Доту выйсці наперад з лікам 4:1, але ўзяў верх у трох партыях запар і здолеў зраўняць лік, пасля чаго праціўнік Марка зноў выйшаў наперад, але лідар рэйтынгу цалкам дамінаваў у двух наступных фрэймах і з лікам 6:5 здабыў перамогу ў матчы, які доўжыўся больш за чатыры з паловай гадзіны, і ў чацвёрты раз у кар'еры і ў першы раз за тры гады выйшаў у фінал лонданскага запрашальнага спаборніцтва. У фінальным паядынку супраць леташняга пераможцы Ніла Робертсана Сэлбі адразу захапіў ініцыятыву і вёў з лікам 3:0 і 5:2, скончыўшы першую сесію з лікам 5:3 на сваю карысць. У другой сесіі ён зноў выйграў тры стартавыя партыі, зрабіўшы лік 8:3, пасля чаго аўстралійскі снукерыст зрабіў спробу камбэка, пакінуўшы за сабой тры наступныя фрэймы, але Марк не дазволіў апаненту перахапіць ініцыятыву і пакінуў за сабой 15-ы і 16-ы фрэймы, скончыўшы матч з лікам 10:6 на сваю карысць. Такім чынам, Марк выйграў свой адзінаццаты прафесійны турнір і трэці тытул Мастэрс, а таксама стаў першым, каму ўдалося выйграць чэмпіянат Вялікабрытаніі і Мастэрс у адным сезоне з сезона 2002/2003, калі Марк Уільямс выйграў усе турніры Трайной кароны, і меў магчымасць паўтарыць гэтае дасягненне. Апроч таго, Марк Сэлбі выйграў трэці турнір запар, у якіх удзельнічаў, і давёў сваю бяспройгрышную серыю, якая пачалася 26 лістапада, да 17 выйграных матчаў.
Ужо на наступны дзень Сэлбі гуляў на турніры Championship League, выйшаўшы ў паўфінал трэцяй групы з чатырма перамогамі, дзе саступіў Джаду Трампу (1:3), але ў чацвёртай групе атрымаў толькі дзве перамогі і пакінуў турнір, страціўшы шанцы на трапленне ў групу пераможцаў. На гэтым жа тыдні ён прымаў удзел на аднафрэймавым турніры Shoot-Out, перайграўшы ў першым матчы Кена Доэрці з серыяй у 125 балаў, якая стала адзіным сэнчуры-брэйкам на спаборніцтве, але ўжо ў другім раўндзе саступіў 47-гадоваму Найджэлу Бонду. Ужо праз некалькі дзён Марк гуляў на наступным рэйтынгавым турніры German Masters у Берліне, дзе ў кваліфікацыйным матчы перамог тайца Цепчаю Ун-Нуха з лікам 5:2. У першым раўндзе асноўнай стадыі ён упэўнена перамог Джо Пэры (5:2), а ў 1/8 фіналу перайграў Дзіна Цзюньухэя з лікам 5:3. У чвэрцьфінальнай стадыі Сэлбі сустрэўся з Бары Хокінсам, які перайграў яго ў першым раўндзе апошняга чэмпіянату свету, і быў разгромлены з лікам 1:5, што спыніла яго пераможную серыю на буйных турнірах. У кваліфікацыі да адкрытага чэмпіянату Уэльса Марк Сэлбі з выдатнай выніковасцю (99%) і брэйкам у 144 ачкі перайграў 55-гадовага Стыва Дэвіса (4:0), але ўжо ў першым матчы асноўнай стадыі быў пераможаны Джо Пэры з лікам 4:0, набраўшы толькі 54 ачкі за матч , пасля чаго зноў саступіў першае месца ў рэйтынгу Джаду Трампу. На турніры World Open у Кітаі Марк упэўнена перайграў мясцовага ўладальніка ўайлдкард у першым матчы Лю Хаацяня (5:0) і зноў сустрэўся з Бары Хокінсам у 1/8 фіналу, у гэты раз атрымаўшы пераканаўчую перамогу з лікам 5:1. У чвэрцьфінальным паядынку супраць Ніла Робертсана Сэлбі выйшаў наперад з лікам 3:2, але прайграў тры партыі запар і пакінуў турнір, саступіўшы аўстралійцу з лікам 3:5. У гранд-фінале серыі PTC, які праходзіў у сярэдзіне сакавіка ў Ірландыі, Марк у першым жа раўндзе быў пераможаны Джэкам Лісоўскі з лікам 4:3, у другі раз у сезоне саступіўшы гэтаму маладому англічаніну.
На адкрытым чэмпіянаце Кітая ў канцы сакавіка 2013 года, які быў апошнім турнірам перад чэмпіянатам свету, Марк Сэлбі выдатна правёў матч першага раўнда супраць Марка Кінга, перайграўшы яго з лікам 5:1 з пяцю серыямі за 80 ачкоў (з іх тры былі соценнымі). У трэцім фрэйме паядынку Сэлбі ішоў на максімальны брэйк і меў магчымасць выканаць другую серыю ў 147 балаў у кар'еры, але, забіўшы 15 чырвоных і 15 чорных шароў, а таксама пяць каляровых, памыліўся на апошнім чорным шары пры наборы ў 140 балаў, стаўшы чацвёртым снукерыстам у гісторыі, які спыніўся на апошнім шары пры спробе зрабіць максімум. Пасля гэтага ён упэўнена перайграў Рыкі Уолдэна (5:2) і Марка Уільямса ў чвэрцьфінальным паядынку (5:1), а ў паўфінале перамог Шона Мёрфі з лікам 6:2, патрапіўшы ў фінал турніру ў другі раз за тры гады. У фінальным паядынку Сэлбі ў чарговы раз перасёкся з Нілам Робертсанам і не здолеў навязаць барацьбу апаненту, саступіўшы шэсць фрэймаў запар і скончыўшы першую сесію з адставаннем у ліку 1:6. У пачатку вячэрняй сесіі Марк узяў ініцыятыву і выйграў тры першыя партыі, скараціўшы адставанне да двух ачкоў, але Робертсан адказаў перамогамі ў трох наступных фрэймах і зрабіў лік 9:4. Сэлбі паспрабаваў здзейсніць камбэк, але выйграў толькі дзве партыі, саступіўшы паядынак з лікам 6:10. У выніку траплення ў фінал рэйтынгавага турніру Марк зноў вярнуўся на першы радок у сусветным рэйтынгу і, такім чынам, адпраўляўся на чэмпіянат свету ў Крусібл у рангу лідара і другога сеянага пасля леташняга пераможцы Роні О’Салівана, а таксама адным з фаварытаў. У першым раўндзе ён гуляў супраць 45-га нумара рэйтынгу Мэцью Сэлта і атрымаў значную перавагу з самага пачатку паядынку, павёўшы 5:0 і скончыўшы першую палову з лікам 6:3 на сваю карысць, а ў другой сесіі саступіў у першым фрэйме, аднак выйграў чатыры партыі запар пры ліку 6:4 і выйшаў у наступны раўнд на Бары Хокінса, які перамог яго на леташнім спаборніцтве. Сэлбі ішоў наперадзе з лікам 4:2 і скончыў першую сесію з лікам 5:3 на сваю карысць, а ў другой частцы паядынку апаненты гулялі роўна і скончылі яе пры ліку 9:7 на карысць Марка. У пачатку заключнай сесіі матча Хокінс выйграў дзве партыі і зраўняў лік, пасля чаго Марк зноў выйшаў наперад, аднак не справіўся з ціскам праціўніка ў канцоўцы паядынку і прайграў чатыры фрэймы запар і матч з лікам 10:13, у другі раз запар саступіўшы раней за чвэрцьфінальную стадыю. Тым не менш, паводле вынікаў сезона Сэлбі пакінуў за сабой першы радок у рэйтынгу, а за ім ушчыльную размясціліся Ніл Робертсан і Джад Трамп. На штогадовай снукернай цырымоніі ўзнагароджання, якая праходзіць пасля кожнага сезона з 2011 года, Марк Сэлбі аднаасобна быў названы снукерыстам года паводле версіі World Snooker, а таксама паводле меркаванняў журналістаў і фанатаў.
2013/2014: Чэмпіён свету
Сезон 2013/2014 Марк Сэлбі пачаў з кваліфікацыі да першага рэйтынгавага турніру сезона Усі Класік, дзе нечакана саступіў Эндру Пэджэту з лікам 3:5 і не патрапіў на спаборніцтва. Першым турнірам, у якім удзельнічаў Сэлбі, ужо страціўшы першы нумар у рэйтынгу пасля таго, як Ніл Робертсан дайшоў да фіналу нізкарэйтынгавага турніру ў Балгарыі, стаў першы этап азіяцкага тура PTC у кітайскім Ісіне. У першых матчах ён упэўнена перайграў кітайскіх аматараў Е Шаацзюня і Лі Юаня, а ў 1/16 фіналу Найджэла Бонда (усіх з лікам 4:0). У наступным раўндзе Марк у вырашальнай партыі перамог Мэцью Сэлта (4:3), а ў чвэрцьфінале і паўфінале разграміў Лю Чуана і Скота Дональдсана (абодвух з лікам 4:0), але ў фінальным паядынку не здолеў зламаць ціск Джо Пэры, які перайграў яго з лікам 4:1 і выйграў першы тытул спаборніцтва з рэйтынгавымі ачкамі за сваю 22-гадовую кар'еру. На рэйтынгавым адкрытым чэмпіянаце Аўстраліі ў сярэдзіне ліпеня Марк гуляў у першым матчы супраць Яна Бэрнса, які знаходзіўся за межамі топ-64 рэйтынгу, і саступіў першыя тры фрэймы, але зраўняў лік, пасля чаго выдрапаў перамогу з лікам 5:4 і выйшаў у 1/8 фіналу турніру. У другім раўндзе ён перайграў Чжана Аньду (5:1), а ў чвэрцьфінале супраць 40-гадовага Марка Дэвіса выйграў тры стартавыя партыі, пасля чаго дазволіў апаненту зраўняць лік, аднак пакінуў за сабой канцоўку матча і з лікам 5:3 стаў паўфіналістам спаборніцтва. У матчы 1/2 фіналу супраць новага лідара рэйтынгу і пераможцы Усі Класік Ніла Робертсана Сэлбі ішоў наперадзе ў пачатку паядынку з лікам 2:1 і 3:2, але прайграў чатыры фрэймы запар і з лікам 3:6 саступіў апаненту месца ў фінале. На наступным турніры PTC у Ротэрдаме Сэлбі перайграў Скота Дональдсана (4:1), Дэніэла Уорда (4:0), Джона Эстлі (4:2) і Джымі Робертсана (4:0) для выхаду ў чвэрцьфінальную стадыю. У пятым матчы ён перамог Мартына Гоўлда ў вырашальнай партыі (4:3), пасля чаго ў паўфінале саступаў Дэвіду Гілберту з лікам 0:2, але выдрапаў перамогу з лікам 4:3 і выйшаў у другі нізкарэйтынгавы фінал у сезоне. У вырашальным паядынку спаборніцтва супраць валійца Марка Уільямса Сэлбі ішоў наперадзе з лікам 2:1, але апанент больш паспяхова правёў другую частку матча і здабыў перамог ў сёмым фрэйме (4:3).
У наступным месяцы Марк гуляў на наступным турніры PTC у Данкастэры і саступіў у першым жа матчы аўстралійцу Віні Калабрэзэ з лікам 2:4. Праз два тыдні Сэлбі дамогся большага поспеху на Пол Хантэр Класік у Германіі, пераможцам якога да гэтага станавіўся два гады запар. Ён перамог кітайца Цяня Пэнфэя (4:2) і Рода Лоўлера (4:1) у першых двух паядынках. У гульне 1/16 фіналу супраць Мартына О'Донэла, які займаў 88-ы радок у рэйтынгу, Сэлбі саступаў з лікам 1:3, але здолеў выйграць тры партыі запар і прайсці ў наступны раўнд. У апошні дзень турніру ён быў мацней за Адыт'ю Мехту з Індыі (4:1), а таксама перамог Роберта Мілкінса ў чвэрцьфінале (4:2), саступаючы ў паядынку з лікам 1:2. У паўфінальным матчы ён саступіў Роні О’Салівану, які здабыў пяты тытул чэмпіёна свету ў маі, з лікам 2:4, і страціў чэмпіёнскае званне гэтага турніру. На чэмпіянаце свету па снукеры з шасцю чырвонымі шарамі ў пачатку верасня Марк Сэлбі выйшаў з групы з другога месца, саступіўшы толькі Эндру Хігінсану ў вырашальнай партыі (4:5). У плэй-оф ён перайграў Стывена Магуайра, Роберта Мілкінса і Марка Уільямса (усіх з лікам 6:4), але ў паўфінальным паядынку сутыкнуўся з дамінаваннем дзеючага чэмпіёна турніру Марка Дэвіса і саступіў з лікам 4:7. На наступным тыдні ён выступаў на трэцім рэйтынгавым спаборніцтве сезона Шанхай Мастэрс, перайграўшы аматара Ліня Шуая ў першым матчы з лікам 5:2. У наступным раўндзе ён прайграваў Роберту Мілкінсу з лікам 2:4, аднак здолеў выйграць тры апошнія фрэймы, атрымаўшы перамогу ў паядынку на апошнім чорным шары. У чвэрцьфінальным матчы супраць Бары Хокінса Марк ішоў наперадзе з лікам 3:1 і 4:2, аднак Хокінс перахапіў ініцыятыву ў гульне і здзейсніў камбэк, выйграўшы тры наступныя фрэймы і скончыўшы матч з лікам 5:4 на сваю карысць.
У сярэдзіне кастрычніка Марк Сэлбі выступаў на новаўтвораным рэйтынгавым турніры ў Індыі, кваліфікацыю да якога прайшоў яшчэ ў жніўні. У першым матчы ён перамог індыйскага аматара Дарміндэра Лілі (4:0), але ў наступным раўндзе пацярпеў паразу ад Марка Уільямса з лікам 1:4. Усяго праз тыдзень Сэлбі атрымаў яшчэ адну сакрушальную паразу, саступіўшы ў першым жа раўндзе азіяцкага этапу PTC у Чжэнчжоу аматару Па Жукэ з лікам 3:4. На наступным рэйтынгавым турніры, International Championship, Сэлбі разграміў Джэймі Бёрнэта ў стартавым матчы (6:0), а таксама перамог 43-гадовага Пітэра Лайнса (6:4), саступаючы ў паядынку з лікам 2:3 і 3:4 , пасля чаго атрымаў упэўненую перамогу над Сцюартам Бінэмам у 1/8 фіналу (6:1). У напружаным чвэрцьфінальным паядынку супраць Марка Фу з Ганконга англічанін ішоў наперадзе з лікам 4:3 і 5:4, але саступіў у вырашальным фрэйме (5:6), аддаўшы апаненту месца ў паўфінале. На наступным турніры еўрапейскага тура, які праводзіўся ў Глостэры, Марк перамог Зака Сурэці (4:0) і Робі Уільямса (4:3) у першых паядынках, але ўжо ў 1/16 фіналу саступіў Грэму Доту з лікам 2:4.
На наступным тыдні Сэлбі гуляў на сёмым еўрапейскім турніры серыі PTC у Антверпене. У першых раўндах ён перайграў Робіна Хала (4:0) і Зака Сурэці (4:2), пасля чаго перамог Джада Трампа ў вырашальным фрэйме (4:3) і выйшаў у 1/8 фіналу. У апошні дзень спаборніцтва Марк адолеў Тоні Дрэгу (4:1), пераможцу трох апошніх рэйтынгавых турніраў Дзіна Цзюньхуэя (4:1) і Джэка Лісоўскі ў паўфінальным паядынку (4:2), у другі раз запар выйшаўшы ў фінал адкрытага чэмпіянату Антверпена. У сваім трэцім нізкарэйтынгавым фінале ў сезоне супраць Роні О’Салівана 30-гадовы снукерыст з Лестэра саступаў з лікам 1:3, але правёў камбэк і выйграў тры фрэймы запар, здабыўшы перамогу ў матчы з лікам 4:3 і выйграўшы свой 12-ы прафесійны і пяты (рэкордны) нізкарэйтынгавы турнір у кар'еры. На наступным тыдні пасля сваёй першай перамогі ў сезоне Сэлбі гуляў на запрашальным турніры Champion of Champions з удзелам снукерыстаў, якія выйгравалі прафесійныя турніры за апошні год. У першым раўндзе ён перайграў Шона Мёрфі (4:2), а ў чвэрцьфінальным паядынку саступаў Стывену Магуайру з лікам 2:3, аднак узяў чатыры партыі запар, а з імі і матч — 6:3. У паўфінальным паядынку супраць 38-гадовага Сцюарта Бінэма, які займаў 10-ы радок у рэйтынгу, Сэлбі адразу сутыкнуўся з дамінаваннем праціўніка, але пры ліку 1:4 здолеў выйграць тры фрэймы запар, зраўняўшы лік, пасля чаго Бінэм больш упэўнена правёў канцоўку матча і выйграў яго з лікам 6:4, атрымаўшы пуцёўку ў фінал.
На першым турніры Трайной кароны, чэмпіянаце Вялікабрытаніі, з удзелам 128 снукерыстаў Марк у якасці дзеючага чэмпіёна спаборніцтва гуляў супраць аматара Шэйна Кэсла ў першым раўндзе і саступаў з лікам 1:3, але выйграў тры партыі запар, выйшаўшы наперад у паядынку, а пры ліку 4:4 выйграў два апошнія фрэймы і выйшаў у наступны раўнд. У 1/32 фіналу супраць кітайца Цяня Пэнфэя Сэлбі зноў саступіў пачатак матча і саступаў з лікам 1:3, але на гэты раз выйграў пяць наступных партый і з лікам 6:3 прайшоў у наступны раўнд. У 1/16 фіналу Марк упэўнена перайграў Сцюарта Кэрынгтана з лікам 6:0, а ў 1/8 фіналу быў мацней за шатландца Грэма Дота, перамогшы яго з лікам 6:2 і ў чацвёрты раз у кар'еры прайшоў у чвэрцьфінальную стадыю другога па значнасці снукернага турніру. У чвэрцьфінальнай стадыі Сэлбі ў чарговы раз гуляў супраць Бары Хокінса, якому прайграў тры з чатырох рэйтынгавых матчаў у 2013 годзе. Яго праціўнік больш упэўнена пачаў паядынак і ішоў наперадзе з лікам 3:1, 4:2 і 5:3, але Марк здолеў перахапіць ініцыятыву ў канцоўцы гульні і пакінуць за сабой тры апошнія партыі, прайшоўшы ў другі запар паўфінал чэмпіянату Вялікабрытаніі. У матчы 1/2 фіналу супраць Рыкі Уолдэна Сэлбі адразу захапіў лідарства і пры ліку 3:2 выйграў пяць партый запар, пакінуўшы адзін фрэйм да перамогі ў матчы. У сёмым фрэйме матча Сэлбі выканаў свой другі максімальны брэйк у прафесійнай кар'еры, які стаў сотым у гісторыі снукера, і стаў 19-м снукерыстам, які зрабіў больш за адзін максімум на прафесійных турнірах, а таксама атрымаў £59,000 за гэта дасягненне. Пры ліку 2:8 Уолдэн спрабаваў здзейсніць камбэк, але выйграў толькі тры партыі, пасля чаго Марк Сэлбі скончыў паядынак серыяй у 129 балаў і зноў выйшаў у фінал турніру. У фінальным паядынку супраць лідара рэйтынгу Ніла Робертсана Марк узяў ініцыятыву з пачатку матча і павёў з лікам 5:1, але аўстраліец здолеў выйграць дзве апошнія партыі першай сесіі, скараціўшы адставанне да двух ачкоў. Пасля перапынку Робертсан ужо дамінаваў у матчы і выйграў пяць партый запар пры ліку 3:6 і давёў фінальны паядынак да перамогі з лікам 10:7, стаўшы восьмым снукерыстам, які выйграў усе турніры Трайной кароны.
Праз месяц пасля няўдачы ў фінале Марк Сэлбі абараняў тытул Мастэрс. У першым матчы супраць 41-гадовага Марка Дэвіса, які займаў 14-ы радок у рэйтынгу, Сэлбі ўпэўнена ішоў наперадзе з лікам 4:0 і 5:2, пасля чаго саступіў тры фрэймы запар, дазволіўшы апаненту зраўняць лік і перавесці паядынак у вырашальную партыю, аднак узяў верх у адзінаццатым фрэйме і выйшаў у наступны раўнд на 37-гадовага Джона Хігінса. У чвэрцьфінальным матчы Марк захапіў лідартва з лікам 3:1, пасля першай сесіі, але саступіў у чатырох наступных фрэймах, у выніку чаго шатладскі гулец выйшаў наперад з лікам 5:3 і застаўся на адлегласці ад перамогі ў адно ачко, пасля чаго Сэлбі здолеў перахапіць ініцыятыву і пакінуць за сабой тры апошнія партыі, выдрапаўшы перамог ў матчы з лікам 6:5 і выйшаўшы ў паўфінал спаборніцтва ў пяты раз. У паядынку 1/2 фіналу супраць Шона Мёрфі, які выканаў свой другі максімальны брэйк у кар'еры ў пачатку месяца, Марк Сэлбі дамінаваў з самага пачатку і ўпэўнена атрымаў перамогу з лікам 6:1, не дазволіўшы праціўніку ўвайсці ў гульню, у другі раз запар і ў пяты раз у кар'еры выйшаўшы ў фінал Мастэрс і ў трэці раз патрапіўшы ў фінальным матчы на Роні О’Салівана. Такім чынам, Сэлбі стаў усяго чацвёртым снукерыстам у гісторыі (пасля Алекса Хігінса, Стывена Хендры і Роні О’Салівана), якія выходзілі ў фінал найбуйнейшага запрашальнага спаборніцтва больш за чатыры разы. У вырашальным паядынку Марк сутыкнуўся з поўным дамінаваннем чэмпіёна свету, які выйшаў наперад з лікам 5:0 у пачатку гульні і скончыў першую сесію з лікам 7:1 на сваю карысць. Пасля перапынку Марк не здолеў цалкам змяніць ход матча і саступіў з лікам 4:10, прайграўшы ў другім фінале турніру Трайной кароны запар.
На наступным тыдні Марк Сэлбі ўступіў у чацвёртую групу турніру Championship League, але не дамогся поспеху, заняўшы пятае месца з дзвюма перамогамі над Томам Фордам (3:0) і Нілам Робертсанам (3:1) і чатырма паразамі ў матчах супраць Стывена Магуайра (1:3), Мэцью Стывенса (2:3), Шона Мёрфі (2:3) і Раяна Дэя (0:3). На аднафрэймавым турніры Shoot-Out Сэлбі саступіў у першым жа раўндзе, саступіўшы кітайцу Цаа Юйпэну. Пасля гэтага Марк гуляў на наступным рэйтынгавым турніры ў Германіі, які праходзіў у канцы студзеня і пачатку лютага. У першым матчы ён упэўнена адолеў Джымі Робертсана (5:1), але ўжо ў 1/16 фіналу быў пераможаны прадстаўніком Нарвегіі Куртам Мэфлінам з лікам 5:3 і пакінуў спаборніцтва. Пасля гэтага Сэлбі гуляў на апошнім турніры еўрапейскага PTC у Гдыні, дзе перайграў Чэня Чжэ з Кітая (4:0), а ў другім раўндзе саступіў 42-гадоваму Энтані Хэмілтану з лікам 3:4. У выніку выступаў на турнірах PTC Сэлбі заняў трэцяе месца ў рэйтынгу еўрапейскага тура і шостае — у рэйтынгу азіяцкага тура, чым забяспечыў сабе месца ў гранд-фінале серыі. Праз некалькі дзён снукерыст гуляў у пятай групе Championship League і здабыў тры перамогі над Дамінікам Дэйлам (3:0), Маркам Фу (3:2) і Нілам Робертсанам (3:2), саступіўшы Раяну Дэю (0:3), Джону Хігінсу (0:3) і Шону Мёрфі (1:3), але заняў толькі шостае выніковае месца ў групе і быў вымушаны пакінуць турнір. У другой палове лютага Сэлбі выступаў на наступным рэйтынгавым турніры — адкрытым чэмпіянаце Уэльса. У першых матчах ён перамог ветэранаў 44-гадовага Джо Свэйла (4:0) і 47-гадовага Дэйва Харальда (4:1), пасля чаго не менш упэўнена перайграў 42-гадовага Дамініка Дэйла з Уэльса (4:0) і Алістэра Картэра ў 1/8 фіналу (4:1). У чвэрцьфінальным паядынку ён не здолеў навязаць барацьбу 39-гадоваму Джо Пэры і саступіў з лікам 1:5.
Наступным рэйтынгавым турнірам стаў World Open у Кітаі, у кваліфікацыі да якога, якая праходзіла яшчэ ў снежні, Марк Сэлбі перайграў Лю Хаацяня з лікам 5:2. У першым раўндзе асноўнай стадыі Сэлбі перамог Энтані Хэмілтана (5:3), пасля чаго ўпэўнена перайграў азіятаў Напона Саенхама (5:2) і Ляна Вэньбо (5:1) для выхаду ў 1/4 фіналу. У наступным паядынку супраць 43-гадовага Алана Мак-Мануса з Шатландыі Марк атрымаў упэўненую перамогу з лікам 5:1, выйшаўшы ў трэці рэйтынгавы паўфінал у сезоне на Марку Фу. У матчы супраць снукерыста з Ганконга Сэлбі дамінаваў з пачатку гульні, выйшаўшы наперад з лікам 4:0, а пры ліку 5:1 дазволіў апаненту выйграць тры партыі запар і скараціць адставанне да аднаго ачка, аднак пакінуў за сабой цяжкі дзясяты фрэйм на каляровых шарах і стаў фіналістам спаборніцтва. У фінальным паядынку супраць Шона Мёрфі Марк менш паспяхова гуляў на старце і саступаў з лікам 0:4 пасля першай паўсесіі і 2:6 пасля першай паловы паядынку. Пры ліку 2:7 у вячэрняй сесіі Сэлбі правёў тры пераможныя партыі і скараціў адставанне да двух рэймаў, аднак пры ліку 8:6 Мёрфі пакінуў за сабой два фрэймы і скончыў матч з лікам 10:6 на сваю карысць, выйграўшы пяты рэйтынгавы тытул. Такім чынам, Марк рызыкаваў упершыню з сезона 2010/2011 скончыць снукерны год без рэйтынгавых перамог. Праз тыдзень ён гуляў на выніковым турніры серыі PTC пад назвай Players Championship Grand Final у Прэстане і нечакана прайграў у першым раўндзе Дэвіду Гілберту, не ўзяўшы ніводнай партыі (0:4). На адкрытым чэмпіянаце Кітая ў пачатку красавіка Сэлбі перайграў Сцюарта Кэрынгтана ў стартавым матчы (5:3), пасля чаго ўпэўнена адолеў ветэранаў 48-гадовага Найджэла Бонда (5:1) і 51-гадовага Джымі Уайта (5:1). У чвэрцьфінале ён нечакана саступіў іншаму ўзроставаму снукерысту 41-гадоваму Майку Дану (3:5), дазволіўшы яму ўпершыню ў кар'еры выйсці ў паўфінальную стадыю рэйтынгавага спаборніцтва. Пасля турніру Сэлбі ўпершыню з сезона 2011/2012 апусціўся на трэцюю пазіцыю ў рэйтынгу, саступіўшы другое месца Дзіну Цзюньхуэю, які на адкрытым чэмпіянаце Кітая выйграў свой пяты рэйтынгавы тытул у сезоне, паўтарыўшы рэкорд Стывена Хендры.
2014/2015: Дзве рэйтынгавыя перамогі
Менш, чым праз месяц пасля перамогі на сусветным чэмпіянаце, Марк Сэлбі ўступіў у наступны сезон удзелам у кваліфікацыі да першага рэйтынгавага турніру Усі Класік, дзе ўпэўнена перайграў Джона Эстлі з лікам 5:0. У канцы чэрвеня ў асноўнай стадыі рэйтынгавага спаборніцтва ў Кітаі Марк перамог Робі Уільямса ў стартавым раўндзе (5:1), але саступіў Ляну Вэньбо ў 1/16 фіналу (3:5) , няўдала пачаўшы першы сезон у якасці чэмпіёна свету. Ужо ў жніўні Сэлбі выступаў на першым турніры еўрапейскага тура PTC у Рызе. У першых матчах ён перамог Яна Бэрнса (4:1), Майка Дана (4:3) і Джымі Робертсана (4:2) , пасля чаго саступаў індыйцу Адыт'е Мехце з лікам 1:2, але здабыў перамогу, выйграўшы тры партыі запар. Падзеі наступнага паядынку супраць Пітэра Эбдана развіваліся ў тым жа ключы, дзякуючы чаму Марк выйшаў у паўфінальную стадыю, дзе ўпэўнена перайграў Бары Хокінса з лікам 4:0. У фінале супраць Марка Алена з Паўночнай Ірландыі Сэлбі дазволіў апаненту выйграць першыя фрэймы, але пры ліку 0:3 здзейсніў выдатны камбэк, выйграўшы наступныя партыі з чатырма паўсоценнымі серыямі, адна з якіх перавысіла 100 балаў, і здабыў свой шосты тытул серыі PTC. Праз паўтара тыдні снукерыст з Лестэра, якому ўжо споўніўся 31 год, гуляў на наступным нізкарэйтынгавым турніры — Пол Хантэр Класік. Ён паспяхова згуляў супраць Аляксандра Урсенбахера з Швейцарыі і Дамініка Дэйла, перайграўшы абодвух з лікам 4:0, пасля чаго саступаў Шону Мёрфі ў 1/16 фіналу з лікам 1:3, але ўпэўнена правёў канцоўку паядынку і прайшоў у наступны раўнд з лікам 4:3. У 1/8 фіналу Сэлбі перайграў Ляна Вэньбо (4:1), калі той здаў пяты фрэйм з-за незгоды з рашэннем рэферы, а ў наступным матчы супраць Рыкі Уолдэна вёў з лікам 3:2, але дазволіў праціўніку ўзяць верх у дзвюх наступных партыях і выйграць паядынак, вылецеўшы са спаборніцтва. У пачатку верасня ў Тайландзе праходзіў чэмпіянат свету па снукеры з шасцю чырвонымі шарамі, фаварытам якога лічыўся Сэлбі, аднак за некалькі дзён да пачатку турніру ён быў вымушаны зняцца ў сувязі з хваробай. Праз тыдзень ён гуляў на трэцім рэйтынгавым турніры сезона ў Шанхаі, дзе перамог 45-гадовага Кена Доэрці ў першым матчы з лікам 5:2. У 1/8 фіналу супраць Майкла Холта ён паспяхова пачаў матч, аднак пры ліку 3:0 дазволіў апаненту выйграць тры партыі запар і зраўняць лік, пасля чаго перахапіў ініцыятыву і ўзяў два апошнія фрэймы, з лікам 5:3 выйшаўшы ў чвэрцьфінал, дзе не пакінуў шанцаў ірландцу Фергалу О'Браену (5:0). У паўфінальным паядынку ён зноў сустрэўся з Маркам Аленам і дамінаваў у пачатку гульні, выйшаўшы наперад з лікам 4:1, а пазней зрабіў лік 5:2, аднак на гэты раз снукерыст з Паўночнай Ірландыі ўзяў рэванш за паразу ў фінале адкрытага чэмпіянату Рыгі, выйграўшы чатыры партыі запар і выйшаўшы ў фінал з лікам 6:5.
У канцы верасня ў Барнслі праходзіла кваліфікацыя да найбуйнейшага кітайскага спаборніцтва International Championship, дзе Марк Сэлбі гуляў супраць 19-гадовага навічка мэйн-тура Олівера Лайнса. Ён упэўнена пачаў паядынак, выйшаўшы наперад з лікам 4:0, аднак пасля перапынку Лайнс здолеў выйграць шэсць партый запар (прычым сёмы і дзявяты фрэймы на апошнім чорным шары) і з лікам 6:4 перайграў чэмпіёна свету. На трэцім этапе еўрапейскага тура ў Сафіі Сэлбі перайграў ветэранаў Бары Пінчэса (4:3) і Джо Свэйла (4:2), а таксама шатландца Фрэйзера Патрыка (4:3) у першых матчах. У 1/8 фіналу ён саступаў Робі Уільямсу з лікам 0:2, аднак павярнуў ход матча на сваю карысць і ўзяў чатыры фрэймы запар, выйшаўшы ў 1/4 фіналу з лікам 4:2. У чвэрцьфінальным матчы супраць Шона Мёрфі, які набраў выдатную форму, Марк сутыкнуўся з дамінаваннем апанента і саступіў з лікам 2:4. У пачатку лістапада Марк Сэлбі выступаў на прэстыжным запрашальным турніры Champion of Champions, перайграўшы ў першым раўндзе Стыва Дэвіса з лікам 4:1, аднак у другім матчы не здолеў навязаць барацьбу Джаду Трампу і саступіў з лікам 1:6. На чэмпіянаце Вялікабрытаніі ў канцы лістапада ён разграміў аматара Олівера Браўна ў стартавым матчы (6:0), але ўжо ў другім раўндзе быў пераможаны 62-м нумарам сусветнага рэйтынгу Дэвідам Морысам з Ірландыі з лікам 6:4, упершыню з 2005 года не дайшоўшы да 1/16 фіналу першага турніру Трайной кароны. Пасля гэтага Сэлбі страціў лідарства ў сусветным снукерным рэйтынгу і нават упершыню з 2011 года вылецеў з топ-3, прапусціўшы наперад Дзіна Цзюньхуэя, Ніла Робертсана і Роні О’Салівана. У першым раўндзе Мастэрс Сэлбі зноў гуляў супраць Шона Мёрфі. Яго апанент дамінаваў у першай палове паядынку, выйшаўшы наперад з лікам 5:1, пасля чаго Марк здолеў выйграць чатыры партыі запар, прадэманстраваўшы высокі ўзровень гульні, і перавесці матч у вырашальны фрэйм, аднак Мёрфі быў мацней у апошняй партыі і перамог Марка Сэлбі, які толькі ў другі раз у кар'еры саступіў у першым раўндзе найбуйнейшага запрашальнага спаборніцтва па снукеры.
Наступным рэйтынгавым турнірам быў German Masters, які праходзіў у пачатку лютага. У першым матчы супраць 23-гадовага шатландца Энтані Мак-Гіла Сэлбі ўпэўнена выйшаў наперад з лікам 4:1, пасля чаго сутыкнуўся з цяжкасцямі, калі яго апанент выйграў тры наступныя партыі з паўсоценнымі серыямі, аднак усё ж такі ўзяў верх у вырашальным фрэйме і ўпершыню з верасня выйшаў у 1/8 фіналу рэйтынгавага турніру. У другім матчы Марк перайграў 44-гадовага Пітэра Эбдана (5:1), пасля чаго выйшаў у чвэрцьфінал на фіналіста Champion of Champions і чэмпіянату Вялікабрытаніі Джада Трампа. Сэлбі больш паспяхова пачаў паядынак, выйшаўшы наперад з лікам 3:1 з трыма серыямі за 80 ачкоў, а пасля перапынку яго праціўнік выканаў максімальны брэйк, пасля чаго зраўняў лік, аднак лідар сусветнага рэйтынгу не дазволіў апаненту выйсці наперад і выйграў паядынак у вырашальным фрэйме. У паўфінальным матчы супраць Стывена Магуайра Марк Сэлбі трымаў ініцыятыву, выйграўшы першую сесію з лікам 3:1 і давёўшы матч да перамогі з лікам 6:2, дзякуючы чаму ўпершыню пасля чэмпіянату свету выйшаў у рэйтынгавы фінал на пераможцу Мастэрс Шона Мёрфі. Апаненты роўна пачалі фінальны паядынак, а пры ліку 2:2 Мёрфі выйграў тры фрэймы запар, выйшаўшы наперад 5:2, але Марк пакінуў за сабой апошні фрэйм сесіі, а пасля перапынку выйграў чатыры партыі запар, выйшаўшы наперад з лікам 7:5. Шон перамог у двух наступных фрэймах, зраўняўшы лік, аднак Сэлбі пакінуў за сабой канцоўку паядынку і з лікам 9:7 выйграў 15-ы прафесійны і пяты рэйтынгавы тытул у сваёй кар'еры, а таксама вярнуў сабе лідарства ў сусветным рэйтынгу.
На адкрытым чэмпіянаце Уэльса Сэлбі перайграў Алекса Дэйвіса (4:0), Маркуса Кэмбэла (4:2) і Пітэра Эбдана (4:3), а ў наступным матчы супраць 19-гадовага Лукі Брэсэля з Бельгіі ішоў наперадзе з лікам 2:0 і 3:2, але саступіў у двух апошніх фрэймах і вылецеў на стадыі 1/8 фіналу. Праз тыдзень на апошнім турніры еўрапейскага тура ў Гдыні Марк перамог Роры Мак-Лаўда (4:1) і Сандэрсана Лэма (4:0), але ў 1/16 фіналу быў пераможаны Ліамам Хайфілдам у вырашальным фрэйме (4:3). У выніку ён заняў чацвёртую пазіцыю ў рэйтынгу еўрапейскай серыі PTC і атрымаў месца ў рэйтынгавым гранд-фінале ў пяты раз. На паказальным аднафрэймавым спаборніцтве Shoot-Out Сэлбі саступіў у першым жа раўндзе, прайграўшы Энтані Мак-Гілу, пасля чаго гуляў на першым розыгрышы новага запрашальнага сусветнага гран-пры, дзе перайграў Майкла Холта (4:1) , але быў пераможаны ў другім раунзе Мартынам Гоўлдам з лікам 4:2. На фінальным спаборніцтве серыі PTC, Players Championship Grand Final, у канцы сакавіка Марк Сэлбі прайшоў Дамініка Дэйла (4:0), але ўжо ў другім паядынку саступіў Марку Уільямсу з лікам 3:4.
На апошнім турніры перад чэмпіянатам свету, адкрытым чэмпіянаце Кітая, Марк перамог Марка Джойса ў першым матчы з лікам 5:3 , пасля чаго разграміў Эліята Слесара (5:0). У 1/8 фіналу ён быў мацней за Дэвіда Гілберта (5:2), а ў напружаным чвэрцьфінальным паядынку супраць Роберта Мілкінса саступаў у ліку па ходзе гульні, аднак здолеў выдрапаць перамогу ў вырашальным фрэйме (5:4). У паўфінале супраць прадстаўніка Нарвегіі Курта Мэфліна Сэлбі ішоў наперадзе ў пачатку матча, а пасля таго, як апанент зрабіў лік 3:3, выйграў тры партыі запар і з лікам 6:3 у трэці раз у кар'еры выйшаў у фінал гэтага спаборніцтва. У фінальным паядынку супраць 56-га нумара рэйтынгу Гэры Уілсана, які ўпершыню ў сваёй кар'еры дайшоў да фіналу рэйтынгавага турніру, Марк адразу захапіў лідарства і цалкам дамінаваў каля стала, скончыўшы першую сесію з лікам 8:1 на сваю карысць і выдатнай серыяй у 145 балаў, а пасля перапынку ўпэўнена давёў матч да перамогі з лікам 10:2 і выйграў другое спаборніцтва рэйтынгавага ўзроўню ў 2015 годзе і шостае ў кар'еры. Такім чынам Марк Сэлбі адправіўся ў Крусібл у якасці дзеючага чэмпіёна і аднаго з галоўных фаварытаў, будучы адзіным гульцом, які перамог на двух рэйтынгавых турнірах у сезоне. У першым паядынку сусветнага першынства Сэлбі зноў сустрэўся з Куртам Мэфлінам, які ўпершыню патрапіў у асноўную стадыю найбуйнейшага снукернага спаборніцтва, і ўпэўнена пачаў паядынак, выйшаўшы наперад з лікам 5:2 і скончыўшы першую сесію з лікам 6:3 на сваю карысць. У другой палове паядынку ён давёў свой адрыў да чатырох партый, аднак пры ліку 4:8 яго апанент здзейсніў выдатны камбэк, выйграўшы пяць фрэймаў запар і зрабіўшы лік 9:8, і знаходзіўся ў кроку ад перамогі, пасля чаго Марк узяў сябе ў рукі і перамог у канцоўцы матча (10:9). У другім раўндзе снукерыст з Лестэра патрапіў на іншага дэбютанта Энтані Мак-Гіла з Шатландыі. Мак-Гіл выйграў стартавыя фрэймы паядынку, пасля чаго Сэлбі выйшаў наперад з лікам 3:2, аднак не ўтрымаў лідарства, скончыўшы першую сесію з лікам 4:4. У другой частцы матча малады шатландскі снукерыст, які займаў 32-е месца ў рэйтынгу, адарваўся ад апанента на дзве партыі, а пры ліку 8:6 выйграў два апошнія фрэймы сесіі і давёў перавагу да ліку 10:6. У трэцім адрэзку матча леташні чэмпіён свету не здолеў перахапіць ініцыятыву, выйграўшы дзве партыі пры ліку 7:12 з серыямі за 50 балаў, а шатландзец скончыў паядынак з лікам 13:9 на сваю карысць, выйшаўшы ў чвэрцьфінал турніру. Такім чынам, Марк Сэлбі стаў чарговым снукерыстам, якога спасціг «праклён Крусібла», але ён з вялікім адрывам пакінуў за сабой першы радок у рэйтынгу ў канцы сезона. На цырымоніі ўзнагароджання World Snooker Awards 2014/2015 у Лондане, якая праходзіла праз некалькі дзён пасля сусветнага першынства, Марк Сэлбі быў уведзены ў залу славы снукера.
Выступы на турнірах па пуле
Улетку 2006 года, ва ўзросце 22 гадоў, Марк Сэлбі атрымаў запрашэнне ад спонсараў і прыняў удзел на чэмпіянаце свету па пуле-8 у Блэкпуле. У кваліфікацыі ён перайграў Гевіна Герэгці з Ірландыі (7:0), Джэй Джэй Фола з Паўднёва-Афрыканскай Рэспублікі (7:2) і Аліўе Руле з Францыі (7:0). У першых матчах асноўнай стадыі ён перамог шатландца Дарэна Мэцью з лікам 8:6, валійца Олі Бейла з лікам 8:5 і прадстаўніка Англіі Морэя Долэна ў 1/8 фіналу з лікам 8:3. У чвэрцьфінале Сэлбі атрымаў чарговую перамогу, перайграўшы аўстралійца Бэна Нунана з лікам 9:3, а ў паўфінальным матчы быў мацней за трэцяга сеянага двухразовага чэмпіёна свету па гэтым відзе пула і фіналіста леташняга чэмпіянату Крыса Мелінга з лікам 10:5. У фінальным паядынку ён гуляў супраць шостага сеянага фіналіста чэмпіянату свету па пуле-8 2004 года Дарэна Эплтана і атрымаў перамогу з лікам 11:7, выйграўшы першы прыз у £10,000.
У студзені 2015 года ўжо ў рангу чэмпіёна свету па снукеры Сэлбі, як і некаторыя іншыя вядучыя снукерысты, прымаў удзел на чэмпіянаце свету па кітайскім пуле. На першым этапе асноўнай стадыі ён перайграў Фона Маінта Кіяў з М'янмы (9:4) і Махамеда Лабабі з Ірана (9:3), пасля чаго патрапіў на другі этап асноўнай стадыі чэмпіянату. У 1/16 фіналу Марк перайграў кітайца Шы Ханьцына з лікам 11:7, а ў наступным матчы ў напружанай барацьбе перамог Крыса Мелінга ў вырашальным фрэйме (13:12). У чвэрцьфінале ён быў мацней за прадстаўніка Кітая Лю Чуана, які таксама займаў месца сярод снукерыстаў-прафесіяналаў, (13:10), а ў паўфінальным матчы перайграў Лю Хайтаа з лікам 15:13. У фінальным паядынку да 21 перамогі ў фрэймах чэмпіён свету зноў сустрэўся з Дарэнам Эплтанам, які быў чэмпіёнам свету па стрэйт-пуле. Эплтан ішоў наперадзе пасля першай сесіі з лікам 11:9, а ў другой частцы матча здолеў павялічыць адрыў да чатырох фрэймаў, аднак Сэлбі зраўняў лік да 18:18 і выйграў наступную партыю, пасля чаго Дарэн Эплтан больш упэўнена правёў канцоўку паядынку і стаў чэмпіёнам свету па гэтым відзе пула з лікам 21:19.
Асабістае жыццё і захапленні
Жонка Марка, ірландка Вікторыя (Вікі) Лейтан, раней была прафесійным гульцом у пул. Яны абвясцілі аб сваёй заручыны ў жніўні 2010 года (да гэтага сустракаліся некалькі гадоў) і ажаніліся ў Мексіцы 24 мая 2011 года. Вікі часта падтрымлівае яго на важных матчах. У цяперашні час яна таксама з'яўляецца менеджарам Марка. У лістападзе 2014 года ў іх нарадзілася дачка, якую назвалі Сафія Марыя. Зараз яны па-ранейшаму жывуць у Лестэры, дзе маюць дом з басейнам у сельскай мясцовасці.
Марк Сэлбі з'яўляецца фанатам футбольнага клуба Лестэр Сіці, які ён падтрымлівае з дзяцінства. Дзень яго перамогі на чэмпіянаце свету 2014 года супаў з днём, калі ў Лестэры з аўтобусным парадам святкавалі трапленне клуба ў Прэм'ер-лігу (найвышэйшы футбольны дывізіён Англіі).
Апроч таго, Сэлбі з'яўляецца прыхільнікам дартса. У 2007 годзе ён перайграў прафесіянальнага гульца ў выставачным матчы Эрыка Брыстау, а таксама праводзіў выставачныя гульні з Раймандам ван Барневельдам.
Перамогі над гульцамі з топ-10
У афіцыйнай статыстыцы асабістых сустрэч не ўлічваюцца матчы турніраў з альтэрнатыўным фарматам (турніраў па снукеры з шасцю чырвонымі шарамі, Shoot-Out, Power Snooker і т.д.), а таксама нярэйтынгавых турніраў, дзе матчы гуляліся да трох ці менш перамог у фрэймах (Championship League і т.д.).
Статыстыка асабістых сустрэч з гульцамі з топ-16
У афіцыйнай статыстыцы асабістых сустрэч не ўлічваюцца матчы турніраў з альтэрнатыўным фарматам (турніраў па снукеры з шасцю чырвонымі шарамі, Shoot-Out, Power Snooker і т.д.), а таксама нярэйтынгавых турніраў, дзе матчы гуляліся да трох ці менш перамог у фрэймах (Championship League і т.д.).
Шэрым колерам выдзеленыя імёны снукерыстаў, якія скончылі прафесійныя выступы.
Ігар Яўгенавіч Канашэнкаў
Ігар Яўгенавіч Канашэнкаў (Игорь Евгеньевич Конашенков; нар. 15 мая 1966, Кішынёў, Малдаўская ССР, СССР) — генерал-маёр, кіраўнік Дэпартамента інфармацыі і масавых камунікацый Міністэрства абароны Расійскай Федэрацыі.
Біяграфія
Нарадзіўся 15 мая 1966 гады ў горадзе Кішынёве. Скончыў з адзнакай інжынерны факультэт Жытомірскага вышэйшага ваеннага вучылішча радыёэлектронікі СПА (1988), Ваенную акадэмію СПА (1998), Вышэйшыя курсы Ваеннай акадэміі Генеральнага штаба Узброеных Сіл Расійскай Федэрацыі (2006).
З 1998 года — намеснік начальніка аддзела па ўзаемадзеянні з расійскімі і замежнымі СМІ прэс-службы Міністэрства абароны РФ, а з 2003 года — памочнік камандуючага войскамі Паўночна-Каўказскай ваеннай акругі. У 2005 годзе стаў начальнікам прэс-службы Сухапутных войскаў і памочнік галоўнакамандуючага Сухапутнымі войскамі.
У 2009 года прызначаны намеснікам начальніка Упраўлення прэс-службы і інфармацыі Міністэрства абароны Расійскай Федэрацыі. Ужо ў жніўні 2011 года указам Прэзідэнта Расійскай Федэрацыі прызначаны начальнікам Упраўлення прэс-службы і інфармацыі Міністэрства абароны.
У сакавіку 2017 года указам прэзідэнта прызначаны кіраўніком Дэпартамента інфармацыі і масавых камунікацый Міністэрства абароны.
Узнагароды
Узнагароджаны сям’ю ордэнамі: «За заслугі перад Айчынай» III, IV ступені, Аляксандра Неўскага, Мужнасці, «За ваенныя заслугі», Пашаны, Дружбы. Таксама мае 17 медалёў.
Глухое (возера, Полацкі раён)
Глухое — возера ў Беларусі, у Полацкім раёне Віцебскай вобласці, за 32 км на паўночны ўсход ад горада Полацк, за 6,5 км на паўночны ўсход ад вёскі Шчаперня, у басейне ракі Дрыса.
Плошча паверхні 0,08 км². Даўжыня 0,4 км, найбольшая шырыня 0,27 км. Даўжыня берагавой лініі 1,05 км.
Размешчана сярод парослага хмызняком балота.
Падзенне аўтобуса пад Хацежынам (1991)
Падзенне аўтобуса пад Хацежынам — найбуйнейшае дарожна-транспартнае здарэнне ў гісторыі Беларусі. У выніку падзення некіраванага пасажырскага аўтобуса з моста пуцеправода на чыгуначныя шляхі загінула 17 чалавек (у тым ліку 16 — на месцы і яшчэ адзін памёр у бальніцы).
Храналогія падзей
У нядзелю 18 жніўня 1991 года з турыстычнага злёту пад Ракавам Мінскай вобласці на аўтобусе ЛАЗ-699Р вярталася ў Мінск па трасе М6 Гродна — Мінск група турыстаў у колькасці 28 чалавек і вадзіцеля. У 16:20 пры заездзе на пуцеправод ЛАЗ наехаў на дэфармацыйнае шво моста, пасля чаго раптам аўтобус стаў некіравальным, колы вывярнула направа і машына, прабіўшы агароджу дахам, звалілася на чыгуначныя шляхі на перагоне паміж станцыяй Дзегцяроўка і п. п. Крыжоўка, перакуліўшыся ў паветры. Аднымі з першых да месца здарэння прыбылі жыхары найбліжэйшай вёскі Хацежына. Людзі кідаліся вакол аўтобуса, аднак зрабіць нічога не маглі, стойкі даху не вытрымалі ўдару і большасць пасажыраў былі заціснуты ў салоне. Некалькі відавочцаў адправіліся да бліжэйшай чыгуначнай станцыі па дапамогу, а таксама для таго, каб прадухіліць магчымы наезд на аўтобус чыгуначнага саставу. Пасля гэтага сваімі сіламі з дапамогай падаспелага грузавіка паспрабавалі перавярнуць аўтобус назад на колы, аднак зрабіць гэта не ўдалося. Неўзабаве пад’ехалі аператыўныя службы з аўтакранамі, пачалі ратаваць людзей. Працэс ускладняўся яшчэ і тым, што тады не існавала спецыяльных службаў і сродкаў для выратавання такой колькасці пацярпелых у ДТЗ.
Прычыны аўтакатастрофы
Расследаванне выявіла тэхнічную няспраўнасць элементаў рулявой цягі аўтобуса. За месяц да здарэння аўтобус праходзіў тэхнічнае абслугоўванне, і дадзены элемент кіравання падлягаў разборцы. Аднак пры зваротнай зборцы механікі дапусцілі халатнасць. Па тэхналогіі пры мацаванні шаравога пальца павінен быў выкарыстоўвацца дынамаметрычны ключ. Слесары ж зацягнулі яго з дапамогай звычайнага ключа і трубы ў якасці рычага. Акрамя таго, не быў устаноўлены шплінт. У выніку за два тыдні паслярамонтных паездак аўтобуса шаравы палец з круглага ператварыўся ў эліпсападобны. З прычыны гэтага гайкі мацавання паступова расхістваліся. Адна з такіх гаек была выяўленая за 160 метраў ад пуцеправода. Усё гэта было змадэлявана на следчым эксперыменце і нават на малой хуткасці. Вадзіцель аўтобуса, які застаўся жывы, першапачаткова не казаў тое, што ведаў пра вялікі люфт руля, аднак пры прад’яўленні яму неабвержных доказаў прызнаўся ў гэтым. Акрамя таго, высветлілася, што і агароджа пуцеправода была пабудавана без захавання тэхналогій. Так секцыі парэнчаў былі звараныя, а не прыкручаныя балтамі, як гэтага патрабавалі правілы.
Памяць аб ахвярах
У 1990-х на сродкі сваякоў на месцы падзення аўтобуса быў усталяваны помнік з імёнамі ўсіх 17 загінуўшых.
Жан I (герцаг Латарынгіі)
Жан I (Jean Ier de Lorraine; люты  — ) — герцаг Латарынгіі з 1346 года, сын Рауля I і Марыі дэ Шацільён.
Біяграфія
Жану было 6 месяцаў, калі яго бацька загінуў у бітве пры Крэсі. Да 1353 года рэгентамі пры ім былі яго маці і граф Эберхард II Вюртэмбергскі.
У снежні 1353 года падчас знаходжання ў Латарынгіі імператара Карла IV Люксембургскага Жан прынёс яму амаж за герцагства, а той прызначыў яго «генеральным лейтэнантам імперыі ў Мозельскай вобласці».
У 1356 і 1365 гадах Жан разам з рыцарамі Тэўтонскага ордэна ўдзельнічаў у крыжовых паходах супраць літоўцаў. На боку французскага караля ўдзельнічаў у бітве пры Пуацье (1356), дапамагаў дафіну Карлу здушыць паўстанне парыжан.
У 1364 годзе адправіўся ў Брэтань дапамагчы свайму дзядзьку Карлу дэ Блуа ў яго барацьбе з Жанам IV дэ Манфорам. Вайна за брэтонскую спадчыну скончылася бітвай пры Орэ 29 верасня 1364 года: Карл дэ Блуа быў забіты, Жан Латарынгскі і Бертран Дзюгеклен патрапілі ў палон. Пазней удзельнічаў у вайне за вызваленне французскіх тэрыторый, захопленых англічанамі.
У канцы свайго кіравання зблізіўся з герцагам Бургундыі Філіпам Смелым.
Сям’я
Жан Латарынгскі ў 1361 годзе ажаніўся з Сафіяй Вюртэмбергскай (1343—1369), дачкой графа Эберхарда II і Елізаветы фон Хенеберг. Дзеці:
Елізавета Валуа
Елізавета Валуа (Ізабела, Elisabeth, Isabel;, Фантэнбло — , Аранхуэс) — французская прынцэса і каралева Іспаніі, трэцяя жонка караля Іспаніі Філіпа II.
Елізавета Валуа была старэйшай дачкой караля Францыі Генрыха II з дынастыі Валуа і яго жонкі Кацярыны Медычы. Хоць яна і была заручана з іспанскім інфантам Донам Карласам, лёс распарадзіўся інакш, і па заканчэнні шматгадовай вайны паміж Францыяй і Іспаніяй, якая завяршылася ў 1559 годзе падпісаннем мірнага дагавора ў Ката-Камбрэзі, яна ажанілася з іспанскім каралём Філіпам II, што было адной з умоў гэтага дагавора. Елізавета Валуа за кароткі час ператварылася з французскай прынцэсы ў іспанскую каралеву, інтэлект, мяккасць і прыгажосць якой высока шанаваліся ва ўсёй Еўропе. Елізавета старанна выконвала абавязкі звязаныя з яе каралеўскім санам. Яна памерла ў 1568 годзе падчас няўдалых родаў.
Бінарны алгарытм вылічэння НАД
Бінарны алгарытм Еўкліда — метад знаходжання найбольшага агульнага дзельніка двух цэлых лікаў. Гэты алгарытм больш хуткі, чым звычайны алгарытм Еўкліда, бо замест павольных аперацый дзялення і множання выкарыстоўваюцца зрухі. Алгарытм быў вядомы яшчэ ў Кітаі 1-га стагоддзя, але апублікаваны быў толькі ў 1967 годзе ізраільскім фізікам і праграмістам Джозэфам Стайнам. Ён заснаваны на выкарыстанні наступных уласцівасцей НАД:
Алгарытм
Паколькі алгарытм з'яўляецца хваставой рэкурсіяй, то рэкурсіі можна замяніць ітэрацыямі.